Hindu naine bindiga
**Bindi** (hindi: बिंदी bindī, sanskriti बिंदु bindu – 'piisk, väike osake, punkt') on otsaesisekaunistus, mida kantakse Lõuna-Aasias (eriti Indias, Bangladeshis, Nepalis, Sri Lankal ja Mauritiusel) ja Kagu-Aasias. Traditsiooniliselt on selleks erkpunane täpp, mis on tehtud punase värviga kulmude vahele laubale. Bindi võib sisaldada ka muid värve ja värviga tehtud bindi asemel võib samas kohas kanda eemaldatavat märki või ehet.

Religioosne tähtsus
-------------------

Assami pruut bindi ja gopi punktikestega kulmudel
Tavakohaselt nimetatakse ala kulmude vahel, kuhu bindi pannakse, kuuendaks või kolmanda silma tšakraks, "varjatud tarkuse" asukohaks. Öeldakse, et bindi säilitab energiat ja tugevdab keskendumisvõimet. Bindi esindab ka kolmandat silma. Rigveeda Nasadiya sukta ehk hümn, teadaolevalt kõige vanem sanskriti tekst, mainib sõna vindu/bindu.

Tänapäeval kannavad bindit paljud eri religioonidest naised Lõuna- ja Kagu-Aasias ning bindi kandmine pole piiratud ühe piirkonna ega usuga. Islamistliku Uurimistöö Fond, mis asub Indias, ütleb siiski: "Bindi kandmine on hindu naise tunnus. Traditsionaalne bindi esindab endiselt ja säilitab sümboolset tähtsust, mis on integreeritud India mütoloogiasse mitmel pool Indias."

Punane värv esindab au, armastust ja heaolu, mistõttu traditsiooniliselt kandsid naised bindit sümboliseerimaks abielu.

Punasel bindil on mitu tähendust, mis kõik kehtivad samaaegselt. 

* Tegu on kosmeetilise märgiga, mida kasutatakse ilu rõhutamiseks.
* Veeda ajast peale on kasutatud bindit, kummardamaks isiku mõistust. Seetõttu kasutasid seda nii mehed kui ka naised. Mõistuslikkust austati, sest see tagas inimese mõtete, kõne, tegude, harjumuste ja lõppude lõpuks ka oma iseloomu puhtaks muutumise. Tugev mõistus aitas elus teha üllaid otsuseid, pidada vaprusega vastu katsumustele ja ära tunda ning vastu võtta häid mõtteid. Usuti, et selle abil saab moodustada tugeva isiksuse, tugeva perekonna ja tugeva ühiskonna.
* Meditatsioonis on sama koht kulmude vahel (Bhrumadhya), kuhu suunatakse oma nägemine, nii et see aitab keskenduda. Enamik pilte Budast või hindu jumalustest kujutab neid mediteerivas poosis, silmad peaaegu suletud, keskendunud pilk kulmude vahele suunatud (teine koht on nina ots – naasikagra). Svaami Muktanand kirjutab, et "heasoovliku kumkumi või sandlipuu pastat kantakse kulmude vahele austusest sisemise guru vastu. See on guru iste. See on tšakra (spirituaalse energia kese inimkehas) Ajna (Aadnyaa), tähendusega "käsu keskus". Seal saadakse guru käsklus minna kõrgemale tasemele Sadhanas (vaimses praktikas), milleks on "Sahasraar" (seitsmes ja viimane tšakra), mis viib eneseteostuseni. Leek, mida kulmudel näha, kannab nime Guru Jyoti. Jooga entsüklopeedia sõnastik ütleb, et Anja tšakrat kutsutakse ka kolmandaks silmaks. See keskus on ühendatud püha silbi om-iga ja sellele eelneb "ParaaShiva". Pärast keskuse aktiveerimist ületatakse Ahamkar (ego või individualistlik enesetunnetus), viimane komistuskivi spirituaalsuse teel.

Traditsioonilise bindi pealekandmine
------------------------------------

Traditsiooniline bindi on punast või kastanpruuni värvi. Näpuotsatäis kinaveripulbrit kantakse sõrmeotstega laubale, tulemuseks on täiuslik punane täpp. See vajab märkimisväärset harjutamist, et saavutada vaba käega ideaalselt ringikujuline ketas. Algajatele on abiks väike rõngjas ketas (ehk münt). Esmalt kannavad nad ketta tühja südamikku kleepuvat vaha, mis kaetakse kumkumi või kinaveriga. Ketas eemaldatakse ja tulemuseks on ideaalne ümmargune bindi. Värvilise täpi võib saada muudegi looduslike vahenditega, näiteks sandli, aguru, kasturi, kumkumi (tehtud punasest kurkumist) või sindooriga (tehtud tsinkoksiidist ja värvist). Sobib ka koos kusumba lillega purustatud safran.

Bindiga seotud kombed
---------------------

Hindu naistel tähistab bindi ja juukselahkmel kinaveritriibu kooskandmine abielunaise staatust. Need tähistavad pühendumust oma abikaasa pika eluea ja heaolu tagamisele. Kõikides hindu abiellumistseremooniates kannab peigmees sindoori pruudi juustele. Kui abielunaisest saab lesk, peab ta punase bindi maha pühkima. Bindit käsitatakse sümbolina ja see näitab naise staatust ühiskonnas. Lesed võivad kanda musta bindit, aga vaid koos valge sariga.[*viide?*]

Pottu tähendab musta punkti kandmist laubale. Pottu võib olla üks holistliku meditsiini, India traditsioonis Siddha või Ayurveda vorme, kus ravimtaimi kuumutatakse seni, kuni nad muutuvad mustaks. Siis tehakse neist pasta, mis kantakse laubale.

Paljud kurdi naised kannavad otsaesisel tätoveeritud motiive, et peletada eemale kurje vaime ja näidata enda kuuluvust etnilisse rühma. Marokos kasutasid naised tätoveeringuid otsaesisel hea õnne toomiseks. Tänapäevaks on see traditsioon peaaegu välja surnud. Põhja-Aafrikas on paljudes hõimudes olnud kasutusel tätoveeritud motiivid, mis sümboliseerisid viljakust. Afganistanis tätoveeritakse ja kaunistatakse mõnes hõimus endiselt naiste otsaesiseid kultuurilistel ja traditsioonilistel eesmärkidel.[*viide?*]

Vana Hiina kohta on teada, et alates teisest sajandist kandsid naised selliseid märke puhtalt dekoratiivsetel põhjustel, see muutus eriti populaarseks Tangi dünastia ajal.

Paljud kristlikud kirikud kasutavad tuhast märki otsaesisel tuhkapäeval.

Tänapäevane kasutus
-------------------

Moodne bindi
Bindit kantakse kogu Lõuna-Aasias, eriti Indias, Nepalis ja Sri Lankal. Nii naised kui ka mehed, nii poisid kui ka tüdrukud kannavad bindit, hoolimata east, abielulisusest, religioossest või etnilisest taustast. Bindi on muutunud iluasjaks, millele ei seata värvi ega kuju osas mingeid piiranguid. Müüakse isekleepuvaid bindisid (kleebisbindid), mis tavaliselt on tehtud vildist või õhukesest metallist. Neid on kerge kasutada ja need on ühekordselt kasutatavaks alternatiiviks vanemale tilaki bindile. Kleebisbindisid on saada paljudes värvides, erineva disaini ja suurusega, erinevatest materjalidest. Mõned on kaunistatud litrite, klaaspärlite või kivikestega. Bindisid ei kanta tavaliselt Pakistanis, neid ei kanna üldjuhul ka India muslimitest naised. Samas Bangladeshis kantakse bindisid hoolimata religioossest kuuluvusest.

Indias esineb bindi kandmisel piirkondlikke erinevusi. Maharastras kantakse suurt kuusirbikujulist bindit koos väiksema musta täpiga sirbi all. Bengalis kantakse suurt punast bindit, India lõunaosas aga väiksemat punast bindit, mille kohal on väiksem valge tilakimärk. Rajastanis kantav bindi on kujult pikergusem või pisarakujuline.

Bindid on tänapäeval populaarsed ka väljaspool Lõuna-Aasiat. Mõnikord kantakse neid kui stiiliavaldust. Bindit on eri aegadel kandnud ka sellised rahvusvahelised kuulsused nagu Gwen Stefani, Julia Roberts, Madonna, Selena Gomez jpt.

Ameerika Ühendriikides on bindi üks mitmest India kultuuri tunnusjoonest, mis on saanud populaarseks inimeste seas nii India kultuuri tõttu kui ka sellest sõltumatult. Bindi kasutamist inimestel, kelle kultuuri bindi kandmine ei kuulu, on kritiseeritud kui kultuurilist omastamist.

Bindi nimetusi muudes keeltes
-----------------------------

* *phot* (tähendab sõna otseses mõttes väikest vajutusmärki) – assami keeles
* *tip* (otsetõlkes "vajutus") – bengali keeles
* *tikuli* (sõna otseses mõttes "väike tika") – Madhyadeshi aladel
* *chandlo* (kuu kuju) – Gujaratis
* *tilak* – hindi keeles
* *kunkuma/bottu/tilaka* – kannada keeles
* *tilakaya* – singali keeles
* *tilo* – konkani keeles
* *kunkoo* või *tikli* – marathi keeles
* *tikili* – oria keeles
* *bindi* (pikk punane märk) – pandžabi keeles
* *pottu* – malajalami ja tamili keeles
* *chukka/bottu/tilakam* – telugu keeles
* *nande* – bindi Malaisias (võib olla halvustava varjundiga, tavaliselt siiski mitte)
* *tika* – nepali keeles

Gopi punktid on kulmude kohal kantavad väiksed värvilised täpid; neid kantakse kaunistustena pulmades või suurtel rahvapidudel.

Viited
------

1. 1 2  Das, Subhamoy. "Bindi: The Great Indian Forehead Art" (vaadatud 16. veebruaril 2009)
2. ↑  "Couples Fuel India's Vibrant Art Scene". The New York Times. 13. oktoober 2011 (vaadatud 20. oktoobril 2011)
3. ↑  "nasadiya-suktha-and-purusha-suktha"
4. ↑  Finite to Infinite, by Swami Muktananda, SYDA Foundation, S. Fallsburg, New York, 1989, lk 88–89
5. ↑  Encyclopedic dictionary of Yoga, by Georg Fuerstein, Paragon House Publ, New York, 1990, lk 15
6. ↑  "Bindi: The Great Indian Forehead Art". About.com. Retrieved 2012-01-09
7. ↑  Gwynne, Paul (2009). World Religions in Practice: A Comparative Introduction. Maiden, MA: Blackwell Publishing
8. ↑  "Vasambu". Tamilnadu.com. 1 April 2013
9. ↑  "Legends about "Xiehong"". cultural-china.com. 24 June 2013
10. ↑  "Make-up tips of the women in the Tang Dynasty". cultural-china.com. 24 June 2013
11. ↑  Parvesh Handa, "Home Beauty Clinic", Pustak Mahal, ISBN 81-223-0099-5
12. ↑  Khadi and Village Industries Commission, Government of India
13. ↑  Khu phố Little India ở Artesia, Nguoi Viet Online, November 11, 2011, Retrieved November 22, 2011
14. ↑  Juventud organiza un mercadillo solidario a beneficio de la Fundación Vicente Ferrer, elperiodic.com, November 17, 2011. Retrieved November 22, 2011
15. ↑  "'Pretty Woman' in temple upset". BBC News. 2009-09-23. Retrieved 2010-04-26
16. ↑  "Try a bindi now with Western wear". Punjab Newsline. 6 October 2011. Retrieved 2011-10-20
17. ↑  "Tony & Cherie Blair it well". The Sun. 7 Jan 2002. Retrieved February 15, 2012
18. ↑  "Cherie’s sari starry night". The Sun. 21 May 2008. Retrieved February 15, 2012
19. ↑  "Bollywood dreams: Uma Thurman and Debra Messing sparkle in Indian dress as they film scenes for Smash". Daily Mail. February 2, 2012. Retrieved February 15, 2012
20. ↑  Aisling Maki. Cultural Connection, The Memphis News, Vol. 126, No. 217, Monday, November 7, 2011. Retrieved November 22, 2011
21. ↑  Sadhna Shanker (October 6, 2005). "Bindi morphs into hip accessory". New York Times. Retrieved 18 March 2012